РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/57-19

18. март 2019. године

Б е о г р а д

ЗАПИСНИК

67. СЕДНИЦЕ ОДБОРА ЗА ФИНАНСИЈЕ,РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 18. МАРТА 2019. ГОДИНЕ

Седница је почела у 12 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Горан Ковачевић, Соња Влаховић, Оливера Пешић, Милорад Мијатовић, Момо Чолаковић, Милорад Мирчић, Золтан Пек, Милан Лапчевић и Војислав Вујић.

Седници je присуствоваo заменик члана Одбора: Зоран Деспотовић (заменик Миљана Дамјановића).

Седници нису присуствовали чланови Одбора: Србислав Филиповић, Душан Бајатовић, Саша Радуловић и Горан Ћирић, као ни њихови заменици.

Седници су присуствовали народни посланици представници предлагача закона: Олена Папуга и Нада Лазић.

На предлог председника, већином гласова **(9 гласова за, два гласа против), Одбор је утврдио** следећи

Д н е в н и р е д:

- Усвајање записника са 64. и 65. седнице Одбора;

1. Разматрање Предлога закона о финансирању Аутономне покрајине Војводине (број 400-292/19 од 20. фебруара 2019. године), у начелу.

Пре преласка на рад по утврђеној тачки дневног реда, већином гласова **(9 гласова за, два народна посланика нису искористила своје право да гласају), Одбор је без примедби**  усвојио записник са 64. седнице Одбора, која је одржана 27. фебруара 2019. године и записник са 65. седнице одбора, која је одржана 4. марта 2019. године.

**ПРВА ТАЧКА ДНЕВНОГ РЕДА:** Разматрање Предлога закона о финансирању Аутономне покрајине Војводине (број 400-292/19 од 20. фебруара 2019. године), у начелу

Александра Томић, председник Одбора,отворила је расправу у начелу о Предлогу закона.

Прочитала је мишљење, које је доставила Владе, у коме се каже да Влада не прихвата Предлог закона у начелу. У мишљењу Владе се, између осталог, наводи да Предлог закона не третира на свеобухватан начин систем финансирања АП Војводине. нити утицај који би предложена решења имала на укупну фискалну позицију Републике Србије, као и да Предлогом закона није предвиђено решавање питања преноса надлежности АП Војводини која би се финансирала из додатних средстава остварених ио основу тог закона. Свако повећање прерасноделе прихода у корист АП Војводине. повећава износ дефицита опште државе уколико не дође до истовременог преноса надлежности са нивоа Републике на други ниво власти, те да се питање финансирања АП Војводине не може решавати парцијално и независно од питања поделе надлежности свих нивоа власти у Републици Србији и мора бити део планске опште реформе фискалног и буџетског система у земљи.

Нада Лазић, представник предлагача закона, у уводном делу расправе, нагласила је да је доношење закона о финансирању Аутономне покрајине Војводине обавеза која проистиче из члана 184. Устава Србије, као и да је 31. децембра 2008. године истекао рок за доношење тог закона.. Истиче да је неопходно да се питање финансирања АП Војводине системски и целовито уреди и сматра да су се за доношење посебног закона о финансирању АП Војводине стекли услови јер је Република Србија консолидовала своје финансије.

У расправи у начелу о Предлогу закона учествовали су чланови Одбора: Милорад Мирчић, Милан Лапчевић, Горан Ковачевић, Милорад Мијатовић, Верољуб Арсић, Момо Чолаковић и Александра Томић, председник Одбора.

Милорад Мирчић је рекао да је, у формалном смислу, допуштено подношење овог предлога закона, али је нагласио да је приликом доношења Устава Србије из 2006. године, у члану 184. било непотребно и штетно утврђивање начина финансирањау АП Војводине. Нагласио је да је главни циљ овог предлога закона конституисање пореске управе АП Војводине, што је у супротности са Уставом Србије којим се уређује јединствени порески систем. С обзиром на то да је финансирање АП Војводине уређено Законом о буџетском систему и Статутом Војводине, сматра да доношење другог закона о финансирању није потребно. Посебно је истакао да су све капиталне инвестиције у АП Војводини од 2000. године, као и поверени послови, финансирани из буџета Србије, за који средства издвајају сви грађани Србије, без обзира на којем подручју у Србији живе. Такође и да није потребна трансмисионо посредовање покрајинских власти приликом преношења средстава са републичког на локални ниво власти, као ни даље јачање гломазне покрајинске администрације. Залажио се за даљу суштинску децентрализацију власти, али не види потребу да Војводина буде организована као аутономна покрајина.

У наставку, Олена Папуга је рекла да су грађани Србије 2006. године изгласали Устав Србије, односно постојање и оквирно финансирање АП Војводине, те да АП Војводина има своја стечена права која се не могу оспоравати. Подсетила је на то да је у једном периоду Војводина имала пуну аутономију, као и то да је до 1989. године имала своју пореску управу, што нису била обележја њене државности, већ њене економске снаге. Као предлагач закона, заложила се за доношење посебног закона о финансирању АП Војводине и нагласила да су делегације Европске уније и Европске комисије замериле Србији то што већ десет година није донела овај закон.

Нада Лазић је додала да је основни циљ закона, који су предложили народни посланици Лиге социјалдемократа Војводине, да подстакне привредни развој Војводине. Грађани Војводине незадовољни су јер се због ниског животног стандарда смањује број становништва и погоршава стање целокупне војвођанске инфраструктуре. Изнела је податак да је од 45 општина у Војводини, 14 општина недовољно развијено, а да су три општине изразито недовољно развијене, испод 50 одсто републичког просека развијеноси, што значи да су девастиране.

Милан Лапчевић је изнео чињенице да све општине на подручју аутономне покрајине имају своје буџете, за које добијају одређена трансферна средства. Поред тога, АП Војводине има свој буџет, Фонд за капитална улагања и друге фондове, тако да покрајина и додатним средствима интервенише на деловима своје територије. Рекао је да просечна плата у Војводини није мања у односу на просечну плату у другим крајевима Србије. Такође и да је број становника смањен у целој Србији, те да се у појединим местима јужне и централне Србије посебно тешко живи. Залаже се за суштинску децентрализацију и једнакост према свим грађанима Србије. Истиче да неће гласати да се ова тачка уврсти у дневни ред седнице Народне скупштине, као ни за усвајање овог предлога закона јер се њиме заговара неједнакост грађана.

Горан Ковачевић је подржао расправу о овом предлогу закона и заложио се за стручну расправу о будућем моделу фискалног поретка: постојећем унитарном моделу или моделу фискалне децентрализације. Рекао је да предложени закон не испуњава услове да буде усвојен јер има низ лоших решења због којих не би могао да буде примењен. Нагласио је и то да би се правилним прорачуном потврдило да садашњи буџет АП Војводине приближно одговара пропорцији утврђеној у члану 184. Устава Србије. Поводом расправе о равномерном економском развоју, рекао је да директне стране инвестиције једнако стижу у АП Војводину, као и у друге крајеве јужне и централне Србије.

Милорад Мијатовић је рекао да је Аутономна покрајина Војводине утврђена као уставна категорија, у саставу Републике Србије, а да се евентуално може расправљати о степену аутономије и о начину како се остварује покрајинска аутономија. Залаже се за доношење закона о финансирању АП Војводине, који сматра системским законом, онда када се стекну потребни политички и материјални услови за доношење тог закона. Такође жели да АП Војводина поново буде економски развијена, што је условљено опоравком и општим напретком државе Србије. Нагласио је да су малобројне сепаратистичке идеје из прошлости Војводине већ одавно напуштен и заборављен концепт политичког деловања, територијална целовитост државе Србије се у том смислу не може доводити у питање. Народни посланици ПГ СДПС-а изјасниће се о овом предлогу закона сходно договорима у оквиру владајуће већине у Народној скупштини.

Момо Чолаковић је рекао да ће гласати да се овај предлог закона, као и предлог резолуције, уврсте у дневни ред седнице Народне скупштине јер сматра да је важно да се о овом предлогу закона расправља, и то из више, а најмање три разлога: прво, због потребе разматрања уставног положаја и даљег развоја аутономне покрајине, као и ради сагледавања специфичног питања мултинационалности Војводине (постојање 24 различитих националних заједница у њој). Залаже се за то да републичка и покрајинска влада посвете једну седницу разговорима о уставним променама и изменама и допунама закона који прате спровођење устава, те да се, на бази утврђене платформе, припреми и нови предлог закона о финансирању АП Војводине, као и сет свих других потребних закона, ради сагледавања целине и очувања јединства нашег правног система.

Верољуб Арсић је такође подржао расправу у Народној скупштини о овом предлогу закона, првенствено као позив предлагача закона да се разговара о теми финансијске децентрализације. Нагласио да су одредбе у овом предлогу закона у супротности са законима којима је успостављен фискални поредак Републике Србије, имајући у виду и њихову несагласност са утврђеним правилима пореског система. Израда закона, нагласио је, захтева студиознији приступ и озбиљнију припрему, ангажовање шире стручне јавности, као и симулацију примене самог закона, после које би се могла организовати јавна расправа. У сваком случају, рекао је, када је реч о избору модела финансирања децентрализованог управљања, могуће је да се финансирање АП Војводине, које је сада уређено Законом о буџетском систему, уреди доношењем посебног закона, што је такође тема о којој се може разговарати у наредном периоду.

Александра Томић је подржала дијалог и јавну расправу о теми финансирања АП Војводине, али је нагласила да овај предлог закона суштински није добар јер садржи одредбе које су у супротности са законима којима се уређују буџетски систем и буџет Републике Србије, а које би озбиљно могле да наруше финансијски систем државе. Навела је да у великом броју европских земаља већ двадесет година постоји сличан начин финансирања за који се залажу предлагачи овог закона, али је додала и то да начин децентрализованог управљања у развијеним европским земаљама није упоредив ни са једном државом Западног Балкана, као и то да Република Србија до уласка у Европску унију нема обавезу примене таквог модела децентрализованог управљања. Подржала је наставак рада владиних радних група и организовање најшире јавне расправе о теми децентрализованог управљања и финансирања АП Војводине.

На основу члана 156. став 3. Пословника Народне Скупштине, Одбор је већином гласова **(9 гласова против, један глас за, два народна посланика нису искористила право да гласају) одлучио да поднесе следећи**

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да не прихвати Предлог закона о финансирању Аутономне покрајине Војводине, у начелу.

За известиоца Одбора на седници Народне скупштине одређенa је др Александра Томић, председник Одбора

Седница Одбора је завршена у 13,50 часова.

Седница је тонски снимана.

СЕКРЕТАР ПРЕДСЕДНИК

Тијана Игњатовић др Александра Томић